КIапсэшхуэр лъхуэри арэфыпс къилъхуащ
 
 
Зы беижь нэпсей гуэр гъунэгъуу иIэт Хъуэжэ. А хьэблэм и кlуэцIкlэ а беижьым и закъуэт кlапсэшхуэ зиlэр. Хъуэжэ тlэу елъэlуащ абы и кlапсэшхуэр хьэхуу къриту мэкъу къригъэшэжыну, арщхьэкlэ щхьэусыгъуэ зэмылlэужьыгъуэхэр къыхуищlурэ къритыртэкъым. Ещанэу щелъэlум, кlапсэшхуэр къритащ. Мэкъу къэшэн зэриухыу арэфыпс дыщlигъури кlапсэшхуэр зейм иритыжащ. К1апсэшхуэр зейр къэуlэбжьащ:
 
- Мы арэфыпсри сыт зищIысыр, сэ арэфыпс уэстат атlэ?- жиlэри.
 
- Уи кlапсэшхуэр си деж щыlэху лъхуэри арэфыпс къилъхуащ. Къэзылъхуар ууейуэ щыщыткlэ, къилъхуари ууейщ - щыжиIэм, зыри къыпимыдзыжу нэпсеижьым арэфыпсри Iихащ.
 
ПIалъэ заул дэкlа иужь, Хъуэжэ аргуэру хьэхуу къыlихащ. Ауэ иджы кlапсэшхуэр зейм иримытыжурэ зэман куэд дэкlат. Зы махуэ гуэрым кlапсэшхуэр зей лlыр губжьауэ къакlуэри Хъуэжэ къыфIэнащ:
 
- Хьэху къыщыпщтэкlэ, и чэзум зэрептыжыпхъэри пщIэн хуейщl- жиlэри. Хъуэжэи нэщхъейуэ жиlащ:
 
- Къысхуэгъэгъу, цIыхум сещыхьэкIуэну сфlэфIкъыми, аращ алъандэрэ сыныщIэмыкlуэфар: уи кlапсэшхуэр лъхугъэм зэрилIыкlрэ нобэ махуищ мэхъу, Тхьэм хьэдрыхэфI кърит!- жиlэри къаблэмкlэ зигъазэри дыуэ ищlу щlидзащ.
 
Кlапсэшхуэр зей лlыр къэгубжьыпащ:
 
- Уи щхьэр къэгъэпцlэж абыкlэ, хэт илъэгъуа псэ зыlумыт кlапсэшхуэр лlэуэ,- жиlэу щыкIийм, абы бгъэдыхьэри щэхуу жриlащ:
 
- Кlапсэшхуэм арэфыпс къыщилъхукlэ, сыт ар лIэнкlэ щIэмыхъур?!